Meisie (15) vas vir moordArgieffoto ŉ 15-jarige meisie het Woensdag in die Springbok-landdroshof in die Noord-Kaap op aanklag van moord verskyn. Die meisie word daarvan beskuldig dat sy ŉ 17-jarige meisie met klippe doodgegooi het. Maj. Dimakatso Mooi, polisiewoordvoerder, het gesê daar het na bewering Sondag om 00:10 ŉ argument tussen die twee meisies ontstaan. “Dit is nog nie duidelik waaroor die meisies baklei het nie,” het Mooi gesê. “Die 15-jarige het die 17-jarige glo gestenig. Die slagoffer is deur paramedici op die toneel dood verklaar.” Die voorval het in die Bergsig-woonbuurt plaasgevind. Die meisie se naam mag nie bekend gemaak word nie aangesien sy minderjarig is. Die saak is tot 24 Maart uitgestel. Sy bly in aanhouding in ŉ jeugsentrum op die dorp.